पहली बात मुझे उस आलेख में यह नजर आयी कि उनके अनुसार, गूगल खोज के परिणाम स्वरुप जो लाखों जानकारियाँ सामने आती हैं, उनमें से पहले 10, 20 या 30 जानकारियाँ उनकी होती हैं, जो गूगल को "सेवा शुल्क" देते हैं। याद दिला दूँ कि यह आरोप दो-तीन साल पहले गूगल पर लगा था, तब बाकायदे गूगल ने इसका जवाब दिया था कि उसके खोज-परिणाम बहुत-सी बातों पर निर्भर करते हैं। मिसाल के तौर पर मैंने हिन्दी में "बनफूल" लिखकर खोज किया, तो जो परिणाम आये, उसमें चौथा परिणाम मेरे ब्लॉग का एक पोस्ट था- कभी कभार: आज 19 जुलाई है- "बनफूल" का जन्मदिन; इसी प्रकार, छठा परिणाम भी "बनफूल" की एक कहानी का अनुवाद था, जिसे मैंने किया है, और जो "जनोक्ति" में प्रकाशित हुआ है- "बनफूल" की कहानियाँ / 3। अपना-पराया | JANOKTI ।।। । जबकि मैंने गूगल को कोई "सेवा शुल्क" नहीं दिया है। जाहिर है, ये परिणाम "टैग" पर, शब्द की "बारम्बारता" पर, लोगों के लिंक्स पर "क्लिक" किये जाने की संख्या पर तथा अन्य तकनीकी बातों पर निर्भर करता है। "सेवा शुल्क" का सीधा आरोप लगाना एक सम्पादक को शोभा नहीं देता। हालाँकि गूगल एक व्यवसायिक कम्पनी है, अमीर कम्पनी है और चूँकि वह हमसे (खोज परिणाम के बदले) कोई शुल्क नहीं लेता, अतः जाहिर है कि वह विज्ञापनदाताओं तथा उत्पाद-निर्माताओं से पैसे लेता ही है, मगर हमें इण्टरनेट से दूर रहने की नसीहत देना ठीक नहीं है। हम जब भी किसी विषय पर जानकारी चाहते हैं, यह हमें उपलब्ध करा ही देता है।